余自太原還匡山道中逢澤上人與至海昏山店有作
作者：釋德洪
朝代：宋

paragraphs: 凶衰不祥憂患變，卧念余生真自厭。
向時衣裓識天香，朅來唾痕餘瘴面。
故人訶譏豈忍聞，新交推擠不容喘。
子獨心翔異衆人，追逐南來不辭遠。
重逢難取夢中物，一懽且喜身俱健。
忽憶南荒海外時，敢料北山松下見。
鶯唇清滑柳困頓，醉人春色初醇釅。
莫涼香霧滿村落，軒包到榻眠山店。
我已歸休萬事足，但餘老眼遮黄卷。
靜時頎紹痛誡我，先須從此焚破硯。
念子懷親渡大江，枝葉行復登淮甸。
分攜一語有精神，行藏直使珪無玷。